Strid om Sigrid-siktet er tilregnelig
Det melder TV 2 søndag kveld. Rapporten fra de tre sakkyndige ble overlevert fredag. De sakkyndige har basert rapporten på tvangsobservasjonen på Regional sikkerhetsavdeling Dikemark, samt videoopptak av politiavhør med 37-åringen. Psykiatrispesialistene Andreas Eirik Hamnes og Kjersti Narud mener 37-åringen var tilregnelig og kan straffes. Nevropsykolog Anne Lill Ørbeck mener mannen var paranoid schizofren og strafferettslig utilregnelig. - Det er ganske uvanlig å få forskjellige konklusjoner i samme rapport fra psykiaterne. Jeg ser nå med spenning frem til hva Rettsmedisinsk kommisjon kommer til å si om denne rapporten for å se om det bringer oss noe videre en konklusjon, sier advokat John Christian Elden til TV 2. 37-åringen selv mener han er frisk. - Han er glad for at flertallet av de som har undersøkt han har konkludert med at han er tilregnelig. Nå vil jeg som forsvarer måtte se på dette spørsmålet og se om det foreligger en rimelig tvil, sier Elden. Den drapssiktede 37-åringen nekter for å ha drept Sigrid. I Oslo tingrett onsdag fremstilles mannen for en ny fengslingsperiode.
De sakkyndige er uenige om 37-åringen som er siktet for drapet på Sigrid Giskegjerde Schjetne (16), er tilregnelig eller ikke.